Doi elevi de clasa a patra de la o școală din Pitești au trimis în glumă pe e-mail o amenințare cu bombă și au cerut eliberarea din arest a primarului municipiului Pitești, Tudor Pendiuc, dar și a omului de afaceri Cornel Penescu.

Mesajul a fost trimis de pe un calculator din laboratorul de informatică al școlii, elevii amenințând că în caz contrar vor detona o bombă la sediul Administrației Județene a Finanțelor Publice din Pitești, scrie Agerpres.

Pentru localizarea calculatorului și identificarea adresei de e-mail de pe care s-a trimis mesajul, anchetatorii români au apelat la ajutorul structurilor specializate din Statele Unite ale Americii.

„Astăzi, în jurul orei 12,00, am fost sesizați de conducerea Administrației Județene a Finanțelor Publice Argeș despre faptul că pe adresa de mail de serviciu a instituției s-a primit o alertă teroristă (...) și cu scop revendicativ. Ca urmare a măsurilor întreprinse de noi, s-a creat la nivelul DIICOT — Serviciul Teritorial Pitești o echipă operativă complexă și am stabilit că e-mailul trimis a fost alocat Școlii Ion Pillat din Pitești. În urma cercetărilor efectuate, s-a stabilit că doi elevi de clasa a patra sunt autorii e-mailului", a declarat, joi seara, șeful Brigăzii de Combatere a Criminalității Organizate (BCCO) Pitești, comisarul șef Iulian Sârbu.

Cei doi copii care au trimis mesajul de amenințare nu vor putea fi sancționați penal sau contravențional pentru fapta lor.